Ehdotus neuvoston asetukseksi (EY) jäsenvaltioiden vesiviljelytuotantoa koskevien tilastojen toimittamisesta (95/C 327/11) KOM(95) 394 lopull. - 95/0231(CNS)

(Komission 21 päivänä syyskuuta 1995 esittämä)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 43 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

vesiviljely on kalatalouden nopeasti kehittyvä ala, joka voi täydentää perinteisen pyyntikalastuksen rajoitettua tarjontaa,

vesiviljelytuotantoa on seurattava ja tarpeen ollen valvottava tyydyttävien kaupanpitoedellytysten varmistamiseksi,

vesiviljelyn vaikutuksista alueelliseen kehitykseen ja ympäristöön on seurauksena lisääntyvä tilastojen tarve tämän alan kehityksen seuraamiseksi,

yhteisön kalataloutta koskevan rakennepolitiikan täytäntöönpano myös edellyttää tilastoja vesiviljelyalan tuotannosta,

ehdotetun toiminnan tavoitteet voidaan saavuttaa ainoastaan sellaisen yhteisön oikeussäädöksen perusteella, jossa komissiolle annetaan lupa koordinoida tarpeellista tilastotiedon yhdenmukaistamista yhteisötasolla, kun taas jäsenvaltiot ensisijaisesti vastaavat vesiviljelytuotantoa koskevien tilastojen kokoamisesta ja näiden tilastojen luotettavuuden tutkintaan ja seuraamiseen tarvittavasta infrastruktuurista, ja

kansallisille tilastojärjestelmille perustuvien olennaisten vesiviljelytuotantoa koskevien tilastojen laatimisessa käytettävä erityismenetelmä edellyttää komission ja jäsenvaltioiden erityisen tiivistä yhteistyötä erityisesti päätöksellä 72/279/ETY (1) asetetussa pysyvässä maataloustilastokomiteassa,

ON ANTANUT TÄMÄN ASETUKSEN:

1 artikla

Yleiset säännökset

Jäsenvaltiot toimittavat vuosittain komissiolle tilastot kaikilla niiden vesillä tapahtuvasta vesiviljelytuotannosta.

2 artikla

Tiedon toimittaminen

Jäsenvaltiot toimittavat 1 artiklassa tarkoitetun ja tämän oikeussäädöksen liitteessä 1 kuvatussa muodossa olevan tiedon sen kalenterivuoden päättymistä seuraavan yhdeksän kuukauden kuluessa, johon se viittaa, salassapidettävien tilastotietojen luovuttamisesta Euroopan yhteisöjen tilastotoimistolle (Eurostat) annetun neuvoston asetuksen (ETY) N:o 1588/90 (2) mukaisesti mukaan lukien jäsenvaltioiden tilastosalaisuutta koskevan kansallisen lainsäädännön tai käytännön mukaisesti salaiseksi julistama tieto.

Tieto voidaan toimittaa magneettisesti, kun jäsenvaltiot ja komissio ovat sopineet tällaisten toimitusten muodosta.

3 artikla

Määritelmät

Tiedon toimittamisessa käytetyt määritelmät ovat liitteessä 2. Kun kansalliset käytännöt tai hallinnolliset menettelyt eivät salli näiden määritelmien tiukkaa noudattamista, jäsenvaltion on ilmoitettava komissiolle (Eurostat) käytössä olevat määritelmät.

4 artikla

Tiedon kokoaminen

Jäsenvaltio voi käyttää otantatiedusteluja tai muita olennaisia lähteitä vesiviljelytuotannon pääasiallisia osia koskevien tietojen tuottamisessa; muut osat voidaan arvioida.

Jäsenvaltio, jonka kokonaisvuosituotanto on vähemmän kuin 1 000 tonnia, voi toimittaa arviot koko tuotannon osalta.

Jokaisen jäsenvaltion on tunnistettava liitteessä 3 luetellut lajit. Sellaisten lajien tuotanto, joka ei ole painoltaan enempää kuin 1 000 tonnia ja jossa yksittäisten lajien tuotanto ei ole painoltaan enempää kuin kymmenen prosenttia kokonaistuotannosta, voidaan arvioida, ja tiedot voidaan koota yhteen.

5 artikla

Siirtymäkausi ja poikkeamat

1. Jos jäsenvaltio ei kykene täyttämään tämän asetuksen vaatimuksia, komissio voi asettaa enintään kolmen vuoden pituisen siirtymäkauden tämän asetuksen voimaantulosta lukien, jonka aikana tämän asetuksen täydellinen täytäntöönpano on toteutettava. Tänä siirtymäkautena voidaan myöntää väliaikaisia poikkeuksia, jotka vapauttavat jäsenvaltion tämän asetuksen säännösten soveltamisesta. Komissio ilmoittaa kaikille jäsenvaltioille tällaisten poikkeusten yksityiskohdat.

2. Sellaisissa tapauksissa, joissa vesiviljelyteollisuuden tietyn alan mukaan lukeminen aiheuttaisi kansallisille viranomaisille suhteettoman suuria vaikeuksia suhteessa alan tärkeyteen kyseisessä jäsenvaltiossa, 7 artiklassa säädettyä menettelyä noudattaen voidaan myöntää poikkeus, jonka mukaan jäsenvaltion ei tarvitse sisällyttää toimitettavaan kansalliseen tietoon tätä alaa koskevaa tietoa.

3. Poikkeukset, jotka myönnetään 2 kohdan nojalla, ovat voimasa enintään kolme vuotta, mutta niiden voimassaoloa voidaan jatkaa kolmen vuoden lisäjaksoilla. Jättäessään pidennyspyynnön jäsenvaltion on toimitettava komissiolle otantatiedustelun tulokset, joista ilmenevät asetuksen soveltamisessa koetut vaikeudet. Pyyntöön sovelletaan sitten 7 artiklassa säädettyä menettelyä.

6 artikla

Komitea

Komissio säätää tämän asetuksen täytäntöönpanoa koskevista järjestelyistä, mukaan lukien muutokset liitteessä 1 olevaan tiedonsiirtomuotoon, liitteessä 2 oleviin määritelmiin ja liitteessä 3 olevaan lajiluetteloon kuultuaan pysyvää maataloustilastokomiteaa, 7 artiklassa määrättyä menettelyä noudattaen.

7 artikla

Menettely

1. Kun tässä artiklassa säädettyä menettelyä on noudatettava, puheenjohtaja saattaa asian pysyvän maataloustilastokomitean (jäljempänä "komitea") käsiteltäväksi joko omasta aloitteestaan tai jäsenvaltion edustajan pyynnöstä.

2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komitean ehdotuksesta. Komiteaan kuuluvien jäsenvaltioiden edustajien äänet painotetaan tässä asiassa määrätyllä tavalla. Puheenjohtaja ei osallistu äänestykseen.

3. Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa noudatetaan seuraavaa:

Komissio voi lykätä päättämiensä toimenpiteiden soveltamista kussakin neuvoston antamassa säädöksessä erikseen säädetyksi ajaksi, joka ei missään tapauksessa saa olla pidempi kuin kolme kuukautta ilmoituksen tekopäivästä.

Neuvosto voi määräenemmistöllä päättää asiasta toisin edellisessä kohdassa tarkoitetun ajan kuluessa.

8 artikla

Loppusäännökset

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä tammikuuta 1996.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL N:o L 179, 7.8.1972, s. 1

(2) EYVL N:o L 151, 15.6.1990, s. 1

LIITE 1

>TAULUKON PAIKKA>

LIITE 2

Määritelmät

Jäsenvaltioiden olisi periaatteessa sovellettava seuraavia määritelmiä tämän asetuksen täytäntöönpanossa.

"Vesiviljely" on vesieliöiden, mukaan lukien kalat, nilviäiset, äyriäiset ja vesikasvit, viljelyä. Viljelyllä tarkoitetaan tuotannon parantamiseksi tehtyä kasvuprosessiin puuttumista, kuten säännöllistä kannan täydentämistä, ruokintaa ja petoeläimiltä suojelua. Edelleen sillä ymmärretään viljellyn kannan yksityistä tai yhteisomistusta. Tilastotarkoituksiin vesieliöt, jotka pyydetään ne koko kasvatuskauden ajan omistaneen yksityisen tai juridisen henkilön toimesta, lasketaan vesiviljelyyn kuuluviksi, kun taas yksityishenkilöiden joko aiheellisin luvin tai ilman niitä pyytämät vesieliöt lasketaan kalastussaaliiseen kuuluviksi.

"Makea vesi" on jokien, purojen, järvien, lampien, altaiden ja muiden suljettujen alueiden vettä, jonka suolapitoisuus on jatkuvasti lähes olematon.

"Muu vesi" on vettä, jonka suolapitoisuus ei ole koko vuoden ajan lähes olematon. Suolapitoisuus voi olla jatkuvasti suuri (esimerkiksi merivesi), tai se voi olla altis kausittaiselle vaihtelulle (esimerkiksi vuoroveden tai vuodenaikojen vaikutus).

"Merivesi" on vettä, jonka suolapitoisuus on jatkuvasti suuri ja joka ei ole altis merkittävälle vaihtelulle.

"Murtovesi" on vettä, jonka suolapitoisuus on tuntuva, mutta ei jatkuvasti suuri. Suolapitoisuus voi vaihdella huomattavasti makean tai meriveden siihen sekoittumisen vuoksi.

"Vesiviljelytuotanto" on lopulliseen kulutukseen tarjottava tuotos, johon kuuluvaksi lasketaan vesikasvien tuotanto teollisiin tarkoituksiin. Mukaan eivät kuulu kalanviljelylaitosten tuotos tai tuotteet, joihin edelleen käytetään vesiviljelykäytäntöjä. Eläintuotteiden osalta tuotanto kirjataan elopainotonneina ja vesikasvien osalta märkäpainona.

LIITE 3

Luettelo lajeista, joiden osalta on toimitettava vesiviljelytuotantoa koskeva tieto

>TAULUKON PAIKKA>